 **ข่าวประชาสัมพันธ์**

**สปสช.ผนึกกรุงไทยพัฒนาดิจิทัลแพลตฟอร์มด้านสุขภาพ**

**หนุนประชาชนเข้าถึงหลักประกันสุขภาพของรัฐอย่างสะดวกและปลอดภัย**

สำนักงานหลักประกันสุขภาพแห่งชาติ จับมือธนาคารกรุงไทย พัฒนา Digital Health Platform ผ่านแอปพลิเคชั่นเป๋าตัง มุ่งให้ประชาชนเข้าถึงบริการด้านสุขภาพของรัฐบาลได้อย่างสะดวกและปลอดภัย โดยสามารถเข้าถึงสิทธิ์หลักประกันสุขภาพของตนเอง จองตารางนัดหมายล่วงหน้า ดูประวัติการใช้สิทธิ์ย้อนหลัง ยืนยันตัวตนแทนบัตรประชาชน โดยนำร่องการจองบริการฉีดวัคซีนไข้หวัดใหญ่ ที่โรงพยาบาลศิริราช เริ่มให้บริการ 1 มิถุนายนนี้

**นพ.ศักดิ์ชัย กาญจนวัฒนา** เลขาธิการสำนักงานหลักประกันสุขภาพแห่งชาติ (สปสช.) เปิดเผยว่า สปสช.ให้ความสำคัญอย่างมากเรื่องการป้องกันและส่งเสริมสุขภาพให้กับประชาชน โดยต้องการให้ทุกคนสามารถเข้าถึงสิทธิ์บริการส่งเสริมสุขภาพและป้องกันโรค จึงได้ร่วมกับธนาคารกรุงไทย ซึ่งมีประสบการณ์ในการผลักดันโครงการสำคัญของภาครัฐ และมีวิสัยทัศน์ด้านสุขภาพ พัฒนา Digital Health Platform ผ่านแอปพลิคชั่นเป๋าตัง เพื่ออำนวยความสะดวกให้กับประชาชนในการเข้าถึงบริการด้านสุขภาพ รวมทั้งส่งเสริมการใช้ข้อมูลให้เกิดประสิทธิภาพ โดยนำร่องให้บริการจองฉีดวัคซีนป้องกันไข้หวัดใหญ่ตามฤดูกาล สำหรับผู้ที่อายุ 65 ปี ที่โรงพยาบาลศิริราช และเตรียมขยายให้ครอบคลุมสิทธิ์สร้างเสริมสุขภาพและป้องกันโรคต่างๆ สิทธิ์สุขภาพอื่น ๆ ตลอดจนขยายให้ครอบคลุมหน่วยบริการพื้นที่อื่นในกรุงเทพฯ และทุกจังหวัดทั่วประเทศ

“การส่งเสริมสุขภาพและป้องกันโรค การรักษาที่ทันท่วงที ช่วยประเทศลดค่าใช้จ่ายด้านการรักษาพยาบาลลง โดยเฉพาะในยุค New Normal ทุนมนุษย์ถือเป็นฐานที่สำคัญในการต่อยอดด้านเศรษฐกิจ หากมีร่างกายและจิตใจที่เข้มแข็ง จะช่วยให้เกิดความมั่งคั่งและยั่งยืน ในการพัฒนาเศรษฐกิจ ความร่วมมือกับธนาคารกรุงไทยในครั้งนี้ จะช่วยให้การรักษาป้องกัน การจัดเวลาเข้ารับบริการ รวมทั้งการจัดการเรื่อง Social Distancing เป็นไปอย่างมีประสทธิภาพมากยิ่งขึ้น”

**นายผยง ศรีวณิช** กรรมการผู้จัดการใหญ่ ธนาคารกรุงไทย เปิดเผยว่า ธนาคารให้ความสำคัญกับ Healthcare Ecosystem ได้ร่วมยกระดับระบบสาธารณสุขของประเทศ ซึ่งที่ผ่านมาได้นำเทคโนโลยีดิจิทัลพัฒนาโครงการ Smart Hospital ร่วมกับโรงพยาบาลต่าง ๆ ภายใต้สังกัดกระทรวงสาธารณสุข สำหรับการพัฒนา Digital Health Platform ในครั้งนี้ ธนาคารได้สร้างกระเป๋าตังสุขภาพ หรือ Health Wallet ขึ้นบนแอปพลิเคชั่นเป๋าตัง ทำให้สามารถใช้บริการด้านสุขภาพเพิ่มเติมจากธุรกรรมทางการเงิน โดยประชาชนสามารถดาวน์โหลดแอปพลิเคชั่นเป๋าตังเพื่อใช้บริการ ส่วนผู้ที่มีแอปฯเป๋าตังอยู่แล้ว เพียงคลิกที่ Health Wallet และทำตามขั้นตอนระบุตัวตน (e-KYC) ก็สามารถเข้าถึงสิทธิ์หลักประกันสุขภาพของตนเองได้ทันทีด้วยเทคโนโลยีที่ปลอดภัย ซึ่งจะเริ่มให้บริการตั้งแต่ 1 มิถุนายนนี้เป็นต้นไป

“นอกจากการเข้าถึงสิทธิ์หลักประกันสุขภาพของตนเองแล้ว ยังสามารถจองตารางนัดหมายล่วงหน้าเพื่อเข้ารับบริการ ดูประวัติการใช้สิทธิ์ย้อนหลัง ระบบยืนยันตัวตนแทนบัตรประชาชนด้วย Health Digital ID บริการชำระค่าบริการส่วนเพิ่มที่อยู่นอกเหนือสิทธิ์ได้ทันที อันเป็นการส่งเสริมสังคมไร้เงินสด (Cashless Society) ส่วนโรงพยาบาล สถานพยาบาล และหน่วยงานสามารถใช้ Digital Health Platform ในการบริหารจัดการผู้ได้รับสิทธิ์ การบริหารงานบุคลากร จำนวนยาหรือวัคซีน รวมทั้งลดความผิดพลาดในการบันทึกข้อมูลในระบบการส่งเคลมค่าใช้จ่ายกับ สปสช. อีกทั้งยังได้รับเงินรวดเร็วขึ้นจากการใช้ฐานข้อมูลเดียวกัน”

**รศ.นพ.วิศิษฎ์ วามวาณิชย์** ผู้อำนวยการโรงพยาบาลศิริราช เปิดเผยว่า ความร่วมมือของสปสช.และธนาคารกรุงไทย ในการนำเทคโนโลยีมาช่วยยกระดับการดูแลสุขภาพ ช่วยให้ประชาชนเข้าถึงบริการด้านสุขภาพแล้ว ยังใช้ในการบริหารจัดการการเข้ารับบริการ ช่วยลดความแออัด ซึ่งเป็นเรื่องสำคัญในปัจจุบัน นับเป็นก้าวสำคัญของแอปพลิเคชั่นเป๋าตัง ในการเชื่อมโยงข้ามอุตสาหกรรม และนำเทคโนโลยีมาสนับสนุนการดำเนินงานของโรงพยาบาลศิริราช ให้เป็นหน่วยบริการนำร่องในโครงการ Digital Health Platform ช่วยให้โรงพยาบาลสามารถบริหารการจองเพื่อฉีดวัคซีนไข้หวัดใหญ่ได้อย่างมีประสิทธิภาพมากยิ่งขึ้น ลดระยะเวลาและทำให้บริการรวดเร็วมากขึ้น เจ้าหน้าที่สามารถบันทึกข้อมูลเพื่อทำการเบิกเคลมได้ทันที ลดกระบวนการการจัดเก็บเอกสาร ทำให้ประชาชนคนไทยเข้าถึงบริการสาธารณสุขได้อย่างเท่าเทียม และมีสุขภาพที่ดียิ่งขึ้น

ฝ่ายกลยุทธ์การตลาด

โทร 0-2208-4174–8

29 พฤษภาคม 2563